<classify> MCHEZAJI wa zamani wa Yanga na timu ya taifa, Taifa Stars, Ally Mchumila amelazwa katika Taasisi ya Mifupa ya Hospitali ya Taifa ya Muhimbili MOI baada ya kufanyiwa upasuaji wa nyonga. Mchumila alimwambia mwandishi wa habari hizi aliyemtembelea hospitalini juzi, kwamba tatizo lake lilianza kutokana na ajali ya gari aliyoipata Magu mkoani Mwanza Februari 25 mwaka jana na kisha kulazwa katika hospitali ya Magu kabla ya kuhamishiwa Bugando alikolazwa kwa wiki mbili.Baada ya kutoka Bugando, niliendelea na maisha kama kawaida lakini baada ya siku chache nyonga ya upande wa mguu wa kulia ikaanza kunisumbua, alisema Mchumila aliyekuwa akiitwa Mkombozi na mashabiki wake. Kiungo huyo mshambuliaji aliyengara pia akiwa na Maji Maji ya Songea alisema baadaye alishauriwa kuja kutibiwa Dar es Salaam. Nilifanyiwa upasuaji tangu Agosti 13 mwaka huu, lakini sijajua kama tatizo limekwisha au bado kwa kuwa tangu siku hiyo sijatoka kitandani, alisema.Aliwashukuru wachezaji wenzake wa zamani ambao wamekuwa wakimtembelea hospitalini hapo akiwataja kwa majina kama Juma Kampala, Joseph Fungo, Isihaka Hassan Chuku na Saidi George. Nyota ya Mchumila ilianza kungara miaka ya 1982 aliposajiliwa na timu ya RTC-Kagera akitokea Musoma. Baadaye alichaguliwa timu ya Taifa mwaka 1983 ambako Y anga walimuona na kumsajili. Mwaka 1987 yeye na wenzake Idd Chama, Omari Hussein na Allan Shomari waliamua kutimkia Maji Maji ya Songea ambayo aliichezea hadi mwaka 1991 alipopewa jukumu la kuwa meneja wa timu hiyo. Mchumila ambaye ana mke na watoto sita kwa sasa anajishughulisha na kufundisha mpira mjini Musoma na pia ni mshauri wa timu ya Biashara United ya Mara inayoshiriki Ligi Kuu Bara kwa mara ya kwanza msimu huu.  <topic>: KITAIFA 